TRUE คาดลูกค้าใหม่ใน 2H59 โตใกล้เคียง 1H59 หลัง 4G ครอบคลุมพื้นที่มากขึ้น
TRUE คาดลูกค้าใหม่ใน 2H59 โตใกล้เคียง 1H59 หลังโครงข่าย 4G ครอบคลุมพื้นที่มากขึ้น เผย Q2/59 TRUE Move มีลูกค้าเพิ่มเป็น 21.5 ล้านเลขหมาย ส่งผลให้มีส่วนแบ่งการตลาดที่ 23.6%
12 ก.ย. 2559

นายศุภชัย เจียรวนนท์  ประธานคณะผู้บริหาร และกรรมการผู้จัดการใหญ่ บริษัททรู คอร์ปอเรชั่น จำกัด (มหาชน) หรือ TRUE เปิดเผยว่า บริษัทคาดว่าจำนวนลูกค้าใหม่ในครึ่งหลังปี 59 น่าจะเติบโตใกล้เคียงครึ่งปีแรก เนื่องจากโครงข่าย 4G ของบริษัทครอบคลุมพื้นที่ได้มากขึ้น ทั้งคลื่น 900 MHz ที่ตั้งแต่ส.ค.ที่ผ่านมาครอบคลุมได้ทั่วประเทศแล้ว และคลื่น 1800 MHz นำคลื่นจำนวน 15 MHz มาใช้งาน 4G จากที่แบ่งไปใช้ 2G ทำให้ภาพรวมของการให้บริการโครงข่าย 4G มีประสิทธิภาพมากขึ้น
“ลูกค้าใหม่น่าจะโตในอัตราใกล้เคียงกับ 2 ไตรมาสแรก จาก Network ที่ครอบคลุมเพิ่มขึ้นมา Network ใหญ่ขึ้น ดีขึ้นมาก ดังนั้นลูกค้าใหม่จะเพิ่มขึ้นจากโครงข่ายที่มีประสิทธิภาพดีขึ้น ซึ่งดีขึ้นมาตั้งแต่เดือน 8 คลื่น 900MHz ครอบคลุมทั่วประเทศ เราคิดว่าเป็นปัจจัยให้เราเติบโตต่อเนื่อง”นายศุภชัย กล่าว
ทั้งนี้ ไตรมาส 2/59 TRUE Move มีลูกค้าใหม่สุทธิ 1.1 ล้านราย เพิ่มเป็น 21.5 ล้านเลขหมาย ทำให้มีส่วนแบ่งการตลาดที่ 23.6% จากไตรมาส 1/59 ที่มีจำนวนลูกค้า 20.4 ล้านเลขหมาย มีส่วนแบ่งตลาดที่ 22% เพิ่มขึ้นจากสิ้นปี 58 ที่มีส่วนแบ่งตลาดที่ 19%